Ձմռանը (նկար)

«Ձմռանը» (), ռուս գեղանկարիչ, թատերական նկարիչ, մանկավարժ և գրող Կոնստանտին Կորովինի նկարներից։ Այս ստեղծագործությունը հեղինակը վրձնել է 1894 թվականին։ Յուղաներկով կտավի չափերն են 37,2 × 52,5 սմ, ըստ որոշ տվյալների 37,3 × 52,7 սմ։ Այսօր «Ձմռանը» ստեղծագործությունը պահպանվում և ցուցադրվում է Տրետյակովյան պատկերասրահում (Մոսկվա, Ռուսաստան)։

Պատմություն 
1894-ից 1895 թվականներն ընկած ժամանակահատվածում Կոնստանտին Կորովինը նկարում է հյուսիսային բնանկարների մի շարք, որոնց թվին են պատկանում նաև «Ձմեռը Լապլանդիայում» (1894) և «Համերֆեսթ։ Բևեռափայլ» (1894-1895 թվականներ)։ «Ձմռանը» նկարը նույնպես հեղինակի այս շարքին է պատկանում։

Կորովինի այս կտավն առաջին անգամ («Ձմեռ» անվանումով) ցուցադրվել է Մոսկվայի նկարիչների ընկերակցության վեցերորդ ցուցահանդեսին, որը կայացել է 1899 թվականին։ Մեկ տարի անց՝ 1900 թվականին «Ձմռանը» ստեղծագործությունը հեղինակից գնվել է Տրետյակովյան պատկերասրահի խորհրդի կողմից։

«Ձմռանը» նկարը ցուցադրության է ներկայացվել նաև «Կոնստանտին Կորովին։ Գեղանկարչություն։ Թատրոն։ Ծննդյան 150-ամյակ» ցուցահանդեսի ժամանակ։ Վերջինս տեղի ունեցավ 2012 թվականի մարտի 29-ից մինչև օգոստոսի 12-ը Տրետյակովյան պատկերասրահում։

Նկարագիր 
Նկարում Կորովինը պատկերել է ձի, որին լծած է սահնակ։ Ձին հանգիստ կանգնած է ձյան վրա՝ գյուղական խրճիթի դիմաց։ Նրա հարևանությամբ նկարված են ձմեռային մերկ ծառեր, ինչպես նաև խարխլված ցանկապատ։ Հեռվում, հորիզոնի մոտ, մռայլ երկնքի ներքո երևում է անտառաշերտի մուգ ուրվագիծը։

«Ձմռանը» կտավի գունային երանգում հիմնականում օգտագործված են մոխրագույնի և սպիտակի երանգները, որոնց մեջ կարելի է զանազանել և՛ տաք, և՛ սառը երանգներ, որոնք ստեղծում են սադափափայլ ճառագայթման տպավորություն։ Ի դեպ, մոխրագույնը Կորովինը չի ստացել սպիտակ և սև գույների միախառնումից, այլ ցայտագույն երանգների միախառնումից։

Ծանոթագրություններ

Արտաքին հղումներ 
 «Ձմռանը» նկարը  Տրետյակովյան պատկերասրահի տվյալների բազայում 

1894 նկարներ
Կոնստանտին Կորովինի նկարներ
Ռուսաստանի արվեստ
Տրետյակովյան պատկերասրահի նկարներ
Բնանկարներ